

**JURBARKO RAJONO SAVIVALDYBĖS TARYBA**

|  |
| --- |
| SPRENDIMAS |
| **DĖL JURBARKO RAJONO PRIEŠGAISRINĖS TARNYBOS 2022 METŲ ATASKAITOS** |
|  |
| 2023 m. gegužės 25 d. Nr. T2-142 |
| Jurbarkas |

Vadovaudamasi Lietuvos Respublikos vietos savivaldos įstatymo 15 straipsnio 3 dalies 1 punktu, atsižvelgdama į Jurbarko rajono priešgaisrinės tarnybos 2022 m. balandžio 28 d. raštą Nr.  5-30 „Dėl 2022 metų veiklos ataskaitos pateikimo“ Jurbarko rajono savivaldybės taryba nusprendžia:

Patvirtinti Jurbarko rajono priešgaisrinės tarnybos 2022 metų ataskaitą (pridedama).

Šis sprendimas per vieną mėnesį nuo paskelbimo arba įteikimo suinteresuotai šaliai dienos gali būti skundžiamas Lietuvos administracinių ginčų komisijos Kauno apygardos skyriui (Laisvės al. 36, Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno rūmams (A. Mickevičiaus g. 8A, Kaunas) Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Savivaldybės meras | Skirmantas Mockevičius |

PATVIRTINTA

Jurbarko rajono savivaldybės tarybos

2023 m. gegužės 25 d. sprendimu Nr. T2-142

**JURBARKO RAJONO PRIEŠGAISRINĖS TARNYBOS**

**2022 METŲ ATASKAITA**

**VADOVO ŽODIS**

Jurbarko rajono priešgaisrinė tarnyba (toliau – Tarnyba) yra Jurbarko rajono savivaldybės biudžetinė įstaiga, Lietuvos Respublikos priešgaisrinių gelbėjimo pajėgų dalis. Tarnyba yra nuolatinės parengties, civilinės saugos ir gelbėjimo sistemos dalis, gesinant gaisrus, atliekant žmonių ir turto gelbėjimo darbus.

Tarnybos vizija – inovatyvi, dinamiška, operatyvi ir užtikrinanti nuolatinę gaisrinių gelbėjimo pajėgų parengtį.

Tarnybos vadovo pagrindinis tikslas yra nuolatos užtikrinti Jurbarko rajono savivaldybės gyventojams skubų ir kokybišką gaisrų gesinimą bei gelbėjimo darbų paslaugą, kryptingai vykdytis prevencinę ir puoselėti savanoriška ugniagesių veiklą.

Ataskaitiniu laikotarpiu pagrindinis prioritetas Tarnyboje – užtikrinti nuolatinę parengtį ir siekti, kad ne mažiau kaip 80 % išvykimų į įvykius atitiktų parengties patvirtintą standartą.

Veiklos rezultatai išsamiai pateikti 2022 m. veiklos ataskaitoje, 2022 m. finansinių ataskaitų rinkinyje ir 2022 m. biudžeto vykdymo rinkinio ataskaitose, kurios skelbiamos Jurbarko rajono priešgaisrinės tarnybos interneto svetainėje, adresu [www.jrpt.lt](http://www.jrpt.lt).

**I. INFORMACIJA APIE ĮSTAIGĄ**

Jurbarko rajono priešgaisrinė tarnyba įkurta 1998 m., atskyrus rajono gyvenvietėse esančias ugniagesių komandas nuo Jurbarko miesto priešgaisrinės tarnybos sukarintos dalies.

Įstaigos buveinės adresas: Ugniagesių g. 1, 74182 Jurbarko miestas, telefonas (8 447) 71 961, faks. (8 447) 71 961, el. p. [jurbarkopt@gmail.com](mailto:jurbarkopt@gmail.com).

Nuo 2005 m. birželio 5 d. Tarnyba turi paramos gavėjo statusą pagal Lietuvos Respublikos labdaros ir paramos įstatymą.

Tarnyba turi savo antspaudą, sąskaitas banke.

**II. TARNYBOS VEIKLA**

Tarnybos misija – teikti visuomenei operatyvią ir kokybišką pagalbą gaisrų, gelbėjimo darbų, įvykių, ekstremaliųjų įvykių ir situacijų atvejais bei vykdyti gaisrų, ekstremaliųjų įvykių ir situacijų prevenciją.

Jurbarko rajono priešgaisrinės tarnybos veiklos pobūdis yra įvardintas Tarnybos nuostatuose, patvirtintuose Jurbarko rajono savivaldybės tarybos (toliau – Savivaldybės taryba) 2012 m. liepos 28 d. sprendimu Nr. T2-227 „Dėl Jurbarko rajono priešgaisrinės tarnybos nuostatų patvirtinimo“.

Pagrindinis Tarnybos veiklos tikslas – išsaugoti žmonių gyvybę, sveikatą, turtą, apsaugoti aplinką nuo ekstremalių įvykių ir situacijų poveikio.

2022 metaisTarnyba vykdė šią veiklą:

* užtikrino Jurbarko rajono priešgaisrinės tarnybos nuolatinę parengtį, racionalų technikos ir įrangos panaudojimą. Pasiekta, kad pajėgų sutelkimo planuose numatytos pajėgos išvyktų 99 proc.;
* užtikrino, kad pirmųjų gelbėjimo pajėgų atvykimo laikas būtų: miesto teritorijoje – iki 8 min., kaimo vietovėje – iki 18 min.;
* atliko Jurbarko rajono gyvenvietėse esančių priešgaisrinių hidrantų patikrinimą;
* pravedė ugniagesių gelbėtojų profesinio tobulinimo ir pasirengimo mokymus ir žinių patikrinimus;
* patikrino priešgaisrinių vandens telkinių būklę ir privažiavimus prie jų;
* vykdė Jurbarko rajono priešgaisrinės tarnybos darbuotojų susitikimus su gyventojais, supažindino juos su priešgaisrine sauga, taip pat aptarė savanorystės organizavimo ir savanorių mokymo klausimus;
* vykdė ir įgyvendino priemones, reikalingas profesiniam pasiruošimui tobulinti, atsižvelgiant į Priešgaisrinės apsaugos ir gelbėjimo departamento leidžiamus norminius teisės aktus;
* pravedė ugniagesių gelbėtojų, vairuojančių priešgaisrinę techniką, mokymus ir žinių patikrinimą pagal nustatytą tvarką;
* vykdė kontrolinius patikrinimus, įvertindami ugniagesių komandų pasirengimą atliekant gaisrų gesinimo darbus įvairiu paros metu;
* atliko kasmetinius darbų saugos instruktažus;
* užtikrino, kad skirti asignavimai būtų naudojami pagal paskirtį;
* užtikrino skaidrų viešųjų pirkimų organizavimą bei vykdymą;
* vykdė finansų kontrolę, vadovaudamiesi apskaitos vadovu;
* kiekvieną kalendorinį mėnesį sudarė ugniagesių komandų darbuotojų užsiėmimų tvarkaraščius.

**III. TARNYBOS PERSONALAS IR KVALIFIKACIJA**

Jurbarko rajono savivaldybės tarybos 2017 m. spalio 26 d. sprendimu Nr. T2-272 „Dėl Jurbarko rajono priešgaisrinės tarnybos didžiausio leistino darbuotojų skaičiaus nustatymo“ nustatytas didžiausias leistinas darbuotojų skaičius 49 etatai, iš jų :

Viršininkas – 1 etatas;

Vyriausias buhalteris – 1 etatas;

Specialistas – 1 etatas;

Vairuotojas – 1 etatas;

Skyrininkas – 5 etatai;

Ugniagesys gelbėtojas – 40 etatų.

47 etatai išlaikomi iš savivaldybei skirtų valstybės biudžeto asignavimų, 2 etatai (vairuotojo ir specialisto) išlaikomi iš savivaldybės biudžeto lėšų.

**3.1 lentelė.** Darbuotojų (ugniagesių gelbėtojų ir skyrininkų) amžius

|  |  |  |  |  |  |
| --- | --- | --- | --- | --- | --- |
| Darbuotojų amžius (metais) | Iki 30 | 31–40 | 41–50 | 51–60 | Virš 60 |
| Darbuotojų skaičius | 2 | 4 | 3 | 27 | 7 |

Bendras ugniagesių gelbėtojų amžiaus vidurkis 2022 m. gruodžio 31 d. buvo **53** m.

**3.2 lentelė.** Darbuotojų (ugniagesių gelbėtojų ir skyrininkų) profesinė darbo patirtis:

|  |  |  |  |  |
| --- | --- | --- | --- | --- |
| Darbuotojų darbo stažas (metais) | Iki 2 m. | 2–5 m. | 5–10 m. | 10 m. ir daugiau |
| Skyrininkai | 1 | 0 | 0 | 4 |
| Ugniagesiai gelbėtojai | 3 | 6 | 7 | 22 |

Vidutinis darbuotojų darbo stažas 13 metų. Tai parodo, kad įstaigoje maža darbuotojų kaita, dauguma darbuotojų turi ilgametę darbo patirtį.

Visi dirbantys ugniagesių komandų darbuotojai yra įgiję ugniagesio gelbėtojo kvalifikaciją, turi pažymėjimus, suteikiančius teisę vairuoti specialiąsias transporto priemones naudojančias mėlynus ir (ar) raudonus (arba tik mėlynus) žybčiojančius švyturėlius ir (ar) specialiuosius garso signalus), yra išklausę darbo su kvėpavimo organų apsaugos aparatais kursus, apmokyti ir testuoti pagal pirmosios medicininės pagalbos teikimo programą, kas du metai profilaktiškai pasitikrina sveikatą.

Pagal galimybes Tarnyba pasirūpina savo darbuotojais nelaimingų atsitikimų atvejais darbe, pakeliui į darbą ar grįžtant iš jo. Kasmet darbuotojai apdraudžiami Darbuotojų civilinės atsakomybės draudimu, suma 15 000 eurų vienam draudžiamajam įvykiui (mirtis dėl nelaimingo atsitikimo) ir 10 000 eurų vienam atvejui nuo ilgalaikių ir negrįžtamų traumų pasekmių.

**IV. TARNYBOS PARENGTIS**

Jurbarko rajono priešgaisrinė tarnyba turi struktūrinius padalinius – penkias ugniagesių komandas ir vieną savanorių ugniagesių rinktinę.

**4.1 lentelė.** Tarnybos struktūra

|  |  |
| --- | --- |
| **Komandos pavadinimas** | **Adresas** |
| Smalininkų ugniagesių komanda | Darželio g. 9, Smalininkai, Jurbarko r. sav. |
| Eržvilko ugniagesių komanda | Tauragės g. 3, Eržvilkas, Jurbarko r. sav. |
| Raudonės ugniagesių komanda | Tvenkinių g. 14, Raudonė, Jurbarko r. sav. |
| Šimkaičių ugniagesių komanda | J. Žemaičio g. 60, Kniečių k., Šimkaičių sen., Jurbarko r. sav. |
| Juodaičių ugniagesių komanda | Aušros g. 12, Juodaičių k., Juodaičių sen., Jurbarko r. sav. |
| Viešvilės savanorių ugniagesių rinktinė | Klaipėdos g. 99, Viešvilė, Jurbarko r. sav. |

Ugniagesių komandos nėra juridiniai asmenys ir veikia Tarnybos, kaip juridinio asmens, vardu pagal Tarnybos nuostatus ir Tarnybos viršininko suteiktus įgaliojimus.

**V. GAISRŲ IR GELBĖJIMO DARBŲ STATISTIKA**

Tarnybos ugniagesiai gelbėtojai į incidentus 2022 m. buvo išvykę 163 kartus. Lyginant su 240 kartų 2021 metais, išvykimų skaičius sumažėjo 32 % .

**5.1 lentelė.**  Ugniagesių komandų išvykimai į incidentus 2022 m.

|  |  |  |  |  |  |  |
| --- | --- | --- | --- | --- | --- | --- |
| Eil. Nr. | UK pavadinimas | **Gaisrų skaičius** | Gaisrų gesinimas | | **Gelbėjimo darbai** | **Išvykimai**  **iš viso** |
| Gyvenamajam sektoriuje | Atviroje teritorijoje |
| 1 | Eržvilko UK | 21 | 13 | 8 | 11 | 32 |
| 2 | Juodaičuų UK | 12 | 10 | 2 | 5 | 17 |
| 3 | Raudonės UK | 23 | 12 | 11 | 20 | 43 |
| 4 | Smalininkų UK | 11 | 7 | 4 | 12 | 23 |
| 5 | Šimkaičių UK | 14 | 7 | 7 | 12 | 26 |
| 6 | Viešvilės SUR | 8 | 4 | 4 | 14 | 22 |
| **IŠ VISO:** | **89** | 53 | 36 | **74** | **163** |

Diagramose pateikiami duomenys apie Jurbarko rajono priešgaisrinės tarnybos ugniagesių komandų išvykimus į gaisrus ir gelbėjimo darbus 2021 ir 2022 metais:

**5.2 lentelė.** Ugniagesių komandų išvykimai į gaisrus 2021 m. ir 2022 m.

**5.3 lentelė.**  Ugniagesių komandų išvykimai į gelbėjimo darbus 2021 m. ir 2022 m.

**5.4 lentelė.** Gaisrai ir gelbėjimo darbai 2022 metais gretimuose rajonuose

|  |  |  |  |  |
| --- | --- | --- | --- | --- |
|  | **Išvykusi UK** | **Gretimas rajonas** | **Data** | **Įvykis** |
| 1. | Šimkaičių UK | Raseinių m. | 2022.01.12 | Degė medienos pjuvenų sandėlis (atšaukta) |
| 2. | Juodaičių UK | Raseinių m. | 2022.01.12 | Degė medienos pjuvenų sandėlis |
| 3. | Juodaičių UK | Raseinių, Girkalnio sen. | 2022.04.16 | Degė dūmtraukis |
| 4. | Juodaičių UK | Raseinių, Girkalnio sen. | 2022.04.30 | Degė dūmtraukis |
| 5. | Juodaičių UK | Raseinių, Ariogalos sen. | 2022.05.07 | Degė dūmtraukis |

**5.5 lentelė.** Gaisrai ir gelbėjimo darbai 2022 metais seniūnijose

|  |  |  |
| --- | --- | --- |
| **Seniūnijos pavadinimas** | **Gaisrų skaičius** | **Gelbėjimo darbų skaičius** |
| Jurbarko m. ir seniūnija | 22 | 57 |
| Girdžių sen. | 7 | 6 |
| Jurbarkų sen. | 12 | 22 |
| Šimkaičių sen. | 6 | 10 |
| Skirsnemunės sen. | 8 | 7 |
| Eržvilko sen. | 10 | 6 |
| Smalininkų sen. | 5 | 6 |
| Viešvilės sen. | 5 | 16 |
| Juodaičių sen. | 2 | 3 |
| Seredžiaus sen. | 4 | 3 |
| Veliuonos sen. | 8 | 8 |
| Raudonės sen. | 8 | 9 |

**5.6 lentelė.** 2022 metais degę objektai

|  |  |
| --- | --- |
| **Objektų pavadinimas** | **Skaičius** |
| Kaminai, suodžiai dūmtraukyje | 30 |
| Miškas, miško paklotė | 3 |
| Pievos, sausa žolė | 14 |
| Pagalvė, antklodė | 2 |
| Gyvenamieji namai | 9 |
| Atliekos, šiukšlės, laužai | 4 |
| Ūkiniai pastatai | 7 |
| Žemės ūkio technika | 2 |
| Automobiliai | 11 |
| Šiukšlių konteineriai | 5 |
| Medžiai | 3 |
| Garažai | 1 |
| Ražienos | 4 |
| Šienas, šiaudai | 2 |

**5.7 lentelė.** 2021 ir 2022 metais kilusių gaisrų priežastys

|  |  |  |
| --- | --- | --- |
| **Priežasties pavadinimas** | **Skaičius**  **2021** | **Skaičius**  **2022** |
| Priešgaisrinės saugos taisyklių pažeidimas, atliekant ugnies darbus | 0 | 1 |
| Pašalinis ugnies šaltinis | 2 | 4 |
| Įvairių prietaisų gedimai | 1 | 0 |
| Kiti transporto priemonių gedimai | 3 | 0 |
| Žaibo iškrova | 1 | 0 |
| Savaiminis užsidegimas | 1 | 2 |
| Gamybinių įrenginių gedimas | 1 | 0 |
| Buitinių atliekų (šiukšlių deginimas) | 3 | 2 |
| Elektros įrangos (instaliacijos) gedimai pastatuose | 6 | 7 |
| Transporto priemonių elektros instaliacijos gedimai | 5 | 9 |
| Transporto priemonių kuro tiekimo sistemos gedimai | 0 | 2 |
| Krosnys – dūmtraukiai | 22 | 35 |
| Neatsargus elgesys | 13 | 13 |
| Neatsargus rūkymas | 11 | 6 |
| Vaikų išdykavimas | 3 | 1 |
| Žolės, ražienų deginimas | 7 | 7 |
| Tyčinė žmonių veika (padegimai) | 1 | 4 |
| Gamtiniai pavojai | 0 | 1 |
| Kitos priežastys | 0 | 3 |

Pagrindinės gaisrų priežastys nekinta – neatsargus žmonių elgesys su ugnimi, pievų deginimas, netvarkinga elektros įranga, buitinių elektros prietaisų eksploatavimo, krosnių, židinių ir dūmtraukių įrengimo bei jų eksploatavimo taisyklių pažeidimai.

Dažnai gaisrus sukelia ir tampa jų aukomis asmenys, sunkiai keičiantys socialinius įgūdžius, gyvenantys iš pašalpų, mėgstantys vartoti alkoholį, rūkantys lovoje.

**5.8 lentelė.** Gaisrų ir gelbėjimo darbų skaičius 2020–2022 metais

|  |  |  |
| --- | --- | --- |
| **Metai** | **Gaisrų skaičius** | **Gelbėjimo darbų skaičius** |
| 2020 | 87 | 176 |
| 2021 | 80 | 52 |
| 2022 | 89 | 74 |

**5.9 lentelė.** Žuvusiųjų gaisruose skaičius Jurbarko rajone ir mieste 2020–2022 metais

|  |  |  |  |
| --- | --- | --- | --- |
| **Metai** | **2020** | **2021** | **2022** |
| **Aukų skaičius** | 0 | 1 | 2 |

**VI. PAGRINDINIAI FINANSINIAI RODIKLIAI**

2022 metais Jurbarko rajono priešgaisrinės tarnybos ūkinei veiklai vykdyti valstybės perduotų savivaldybėms lėšų gauta 690 200 eurų. Iš jų:

* darbo užmokesčiui ir socialinio draudimo įmokoms 653 342 eurai;
* ryšių paslaugoms 126,00 eurai;
* transporto išlaikymui 7 600,00 eurų (degalai, tepalai, atsarginės dalys, automobilių TA, automobilių privalomasis draudimas);
* kvalifikacijos kėlimui 290 eurų (trys seminarai);
* komunalinėms paslaugoms 16 698 eurai;
* ugniagesių aprangai ir avalynei 5 974 eurai;
* informacinių technologijų prekėms (www.jrpt.lt svetainės priežiūra, spausdintuvų toneriai) 185 eurai;
* kitoms ūkinėms prekėms ir ūkiniam inventoriui 6 170 eurų (t. y.: pošalmiai, kepurėlės, buhalteriniai blankai, buhalterinės knygos, banko aptarnavimo įmokos ir kt.).

**6.1 diagrama.** Gautos lėšos ūkinei veiklai vykdyti

Iš savivaldybės biudžeto 2022 metais gauta 76 414 eurų. Iš jų skirta:

* darbo užmokesčiui ir socialinio draudimo įmokoms 25 118 eurų;
* prekių ir paslaugų naudojimo išlaidoms 11 296 eurai (transporto išlaikymo išlaidos, Smalininkų UK pakeliami garažo vartai ir garažo statybiniai darbai);
* gaisrinio automobilio įsigijimui 39 999,50 eurai.

Iš administracijos direktoriaus rezervo buvo skirta:

* pirktos prekės ir statybinės medžiagos Smalininkų UK garažo patalpų įrengimui – 960,00 eurų;
* COVID-19 prevencinėms priemonėms ir patalpų dezinfekcijai – 300 eurų.

**6.2 diagrama.** Biudžeto asignavimai 2020–2022 metais

**6.3 lentelė.** Biudžeto asignavimai 2020–2022 metais

|  |  |  |
| --- | --- | --- |
| **Metai** | **Valstybės biudžeto asignavimai** | **Iš Jurbarko rajono savivaldybės biudžeto skirtos lėšos Eur** |
| 2022 | 690 200 Eur | 76 414 Eur |
| 2021 | 613 200 Eur | 50 463 Eur |
| 2020 | 549 600 Eur | 41 641 Eur |

**6.4 lentelė.** Pareigybės ir koeficientai 2022 metais

|  |  |  |  |
| --- | --- | --- | --- |
| **Pareigybės pavadinimas** | **Informacija apie pareigybes 2022 m.** | | |
| **Patvirtintų pareigybių skaičius** | **Faktinis pareigybių skaičius** | **Pareigybės kategorija (koeficientas)** |
| Viršininkas | 1 | 1 | 11 |
| Specialistas ūkinei-finansinei veiklai | 1 | 1 | 7 |
| Specialistas | 1 | 1 | 5,8 |
| Vairuotojas | 1 | 1 | 4,8 |
| Skyrininkas | 5 | 5 | 5,5 |
| Ugniagesys gelbėtojas | 40 | 38 | 4,7 – 5,0 |

**VII. GAISRINIŲ AUTOMOBILIŲ PARKAS**

Nors gaisrinių automobilių parkas yra techniškai susidėvėjęs, bet stengiamasi, kad gaisrų gesinimas visada būtų pakankamai operatyvus ir efektyvus. Seni gaisriniai automobiliai dažnai genda, sudėtinga atlikti technines apžiūras. Nežiūrint į tai, 2022 metais darbinė parengtis buvo užtikrinta 100 proc.

Bendras gaisrinių automobilių amžiaus vidurkis 40,42 metų.

Gesinant gaisrus, vykdant pirminius gelbėjimo darbus avarijų, katastrofų, stichinių nelaimių atveju labai pagelbėtų naujesni padidinto pravažumo gaisriniai automobiliai, turintys didesnes vandens talpas.

Tarnybos ugniagesių komandose yra 5 gaisriniai automobiliai darbinės parengties, 2 gaisriniai automobiliai rezerve ir 3 gaisriniai automobiliai saugojime. Rezerviniai ir saugojime esantys automobiliai panaudojami sugedus darbinės parengties automobiliui arba papildomų pajėgų pasitelkimui gaisro vietoje.

Atnaujinant Jurbarko rajono priešgaisrinės tarnybos gaisrinių automobilių parką, Tarnyba iš savivaldybės skirtų lėšų 2022 m. už 39 990,50 eurų įsigijo 1999 m. gamybos gaisrinį automobilį „DAIMLER – Benz 1124 AF“ su 3 000 l vandens talpa, kuris priskirtas Smalininkų UK.

Analogiškų automobilių reikėtų nupirkti dar bent du, kad kiekvienoje ugniagesių komandoje būtų po vieną ekonomiškesnį ir patikimesnį gaisrinį automobilį.

**7.1 lentelė.** Duomenys apie esamos technikos eksploatavimo trukmę ir suminę ridą kilometrais per 2022 metus:

|  |  |  |
| --- | --- | --- |
| Ugniagesių komanda /  Automobilio markė | Eksploatavimo trukmė metais (nuo pagaminimo datos) | Suminė rida km per metus (vidaus degimo variklio darbas su spec. agregatu) |
| **Smalininkų UK** |  |  |
| „Mercedes Benz 1113“ (BJL 592) | 49 m. | 577 |
| „Man 415HA“ (DJF 091) | 60 m. | 225 |
| „DAIMLER – BENZ 1124 AF“ (MCZ 857) | 23 m. | 304 |
| **Eržvilko UK** |  |  |
| „Zil 131“ (ZJF 973) | 27 m. | 630 |
| „GAZ 66“ (ZJF 911) | 39 m. | 1180 |
| **Raudonės UK** |  |  |
| „Mercedes Benz 1113“ (LRZ 753) | 29 m. | 2040 |
| „Magirus Deutz 150A“ (DJH 921) | 60 m. | 73 |
| **Šimkaičių UK** |  |  |
| „MERCEDES BENZ 1113“ (ZJF 377) | 51 m. | 91 |
| „Magirus Deutz FM170D11“ (BEA 089) | 40 m. | 1379 |
| **Juodaičių UK** |  |  |
| „IVECO Magirus 120 -19“ (LFZ 947) | 34 m. | 1162 |
| „GAZ 66“ (ZJG 972) | 35 m. | 135 |
| **Viešvilės** savanorių ugniagesių rinktinė |  |  |
| „Jelcz - 420 P“ (JHS 887) | 38 m. | 616 |

**7.2 lentelė.** Transporto panaudojimas.

|  |  |  |  |
| --- | --- | --- | --- |
| **Savivaldybės priešgaisrinės tarnybos**  **ugniagesių komanda** | **Markė, valstybinis numeris, gamybos metai** | **Rida per metus**  **(km)** | **Metinis vidaus degimo variklio darbas su specialiu agregatu** |
| **1** | **2** | **3** | **4** |
| Eržvilko | „Zil 131“ (ZJF 973) | 327 | 630 |
| „GAZ 66“ (ZJF 911) | 598 | 1180 |
| Juodaičių | „IVECO Magirus 120-19“ (LFZ 947) | 489 | 1162 |
| „GAZ 66“ (ZJG 972) | 34 | 135 |
| Raudonės | „Mercedes Benz 1113“ (LRZ 753) | 1006 | 2040 |
| „Magirus Deutz 150A“ (DJH 921) | 55 | 73 |
| Smalininkų | „Mercedes Benz 1113“ (BJL 592) | 310 | 577 |
| „Man 415HA“ (DJF 091) | 155 | 225 |
| „DAIMLER – BENZ 1124 AF“ (MCZ 857) | 198 | 304 |
| Šimkaičių | „Magirus Deutz FM170D11“ (BEA 089) | 784 | 1379 |
| „MERCEDES BENZ 1113“ (ZJF 377) | 14 | 91 |
| Viešvilės SUR | „Jelcz - 420 P“ (JHS 887) | 381 | 616 |

**VIII. PASTATŲ EKSPLOATAVIMAS**

Bendras tarnybos naudojamas ugniagesių komandų pastatų plotas sudaro 712,34 m². Iš jų:

**8.1 lentelė.** Ugniagesių komandų patalpos

|  |  |  |  |  |  |
| --- | --- | --- | --- | --- | --- |
| Komandos pavadinimas | Pastatas  gaisrinė  (m²) | Garažas su gaisrinės patalpomis  (m²) | Pastatas garažas  (m²) | Pastatas sandėlis  (m²) | Pastatas malkinė  (m²) |
| Juodaičių UK | 75 |  | 45,36 |  |  |
| Raudonės UK | 106,61 |  |  | 12,83 |  |
| Šimkaičių UK | 173,96 |  |  | 14,76 |  |
| Eržvilko UK | 75,47 |  | 33,58 | 17,28 | 22,50 |
| Smalininkų UK |  | 110,99 |  |  | 24,00 |

Pastatai yra seniai statyti ir per laiką susidėvėję. Eržvilko ir Juodaičių ugniagesių komandų pastatai apšildomi krosnimis, o Smalininkų, Raudonės ir Šimkaičių ugniagesių komandų pastatuose įrengtas vietinis centrinis šildymas, naudojant kieto kuro šildymo katilus. Pastatų šildymui kasmet sunaudojama apie 100 kubinių metrų malkų.

Norint sumažinti išlaidas šildymui, reikia renovuoti administracinius ugniagesių komandų pastatus, apšiltinant sienas ir perdangas.

**IX. SAVANORIAI UGNIAGESIAI**

Per 2022 metus sudarytos 2 naujos savanoriškos veiklos sutartys su savanoriais ugniagesiais. 2022 metais, pasibaigus 4 metų sutarties galiojimui, pratęstos 4 sutartys su savanoriais, norinčiais toliau vykdyti savanorišką veiklą.

Visi savanoriai ugniagesiai yra baigę įvadinio mokymo programą, turi Savanorio ugniagesio įvadinio mokymo programos baigimo pažymėjimus, suteikiančius teisę dalyvauti gesinant gaisrus ir atlikti gelbėjimo darbus.

Dalyvaujant savanoriams ugniagesiams įvykstančiuose gaisrų gesinimo ir (ar) gelbėjimo darbų incidentuose, tarnybos parengtis yra užtikrinama 100 proc.

Per 2022.01.01–2022.12.31 ataskaitinį laikotarpį savanoriai ugniagesiai gaisruose ir pratybose sugaišo 105 val. 22 min. Jiems priskaičiuota ir išmokėta už sugaištą laiką gesinant gaisrus, vykdant gelbėjimo darbus ir dalyvaujant pratybose – 655,50 eurai. Nuo Jurbarko rajono priešgaisrinės tarnybos savanorių ugniagesių veiklos organizavimo pradžios iki 2022 m. gruodžio 31 d. savanoriams ugniagesiams iš viso išmokėta 7 259,48 eurai.

2022 m. tarnybos savanoriai ugniagesiai buvo apdrausti Asmens draudimu nuo nelaimingų atsitikimų darbe (mirtis dėl nelaimingo atsitikimo – 390 000 eurų, dėl neįgalumo – 260 000 eurų, nuo kaulų ir sąnarių traumų – 26 000 eurų, nuo vidaus organų ir minkštųjų audinių traumų – 26 000 eurų).

2022 m. gruodžio 31 dieną sudarytos 58 savanoriškos veiklos sutartys su savanoriais ugniagesiais. Iš jų: 40 Jurbarko rajono PT darbuotojai, 7 Kauno APGV Jurbarko PGT darbuotojai ir 11 savanorių ugniagesių, priskirtų Viešvilės SUR.

Lietuvoje nėra savanorių ugniagesių tradicijų, iškyla nemažai klausimų, o jų sprendimui trūksta norminių teisės aktų.

**X. EKONOMINIAI VEIKSNIAI**

Materialinės techninės bazės stiprinimas ir išlaikymas, siekiant užtikrinti nuolatinę darbinę pajėgų parengtį, yra viena aktualiausių ir svarbiausių tarnybos problemų, kurios tinkamai išspręsti neįmanoma dėl nepakankamo savivaldybių priešgaisrinių tarnybų finansavimo.

Kaimo vietovėse į gaisrus ugniagesiai gelbėtojai dažniausiai atvyksta pirmieji, ir kiekviena minutė yra brangi dėl žmogaus gyvybės, todėl būtina kreipti dėmesį į tinkamą finansavimą.

2018 m. Jurbarko rajono priešgaisrinė tarnyba iš Tauragės APGV gavo 10 komplektų dėvėtų kvėpavimo aparatų ir individualių kaukių „AUER BD 96-S-Z“ (2003 m. gamybos). Ši įranga jau yra susidėvėjusi ir ją reikia keisti. Norint ir toliau užtikrinti saugų ugniagesių gelbėtojų darbą uždūmintose patalpose ir teritorijose, tarnybai būtina įsigyti 4 kvėpavimo organų apsaugos aparatų (KOAAP) komplektus, kurie kainuoja apie 24 000 eurų.

**XI. AKTUALIJOS IR PROBLEMOS**

Atlikus paskaičiavimus (vadovaujamasi pajėgų skaičiavimo standartu), Jurbarko rajone pagal gyventojų skaičių ir užimamą teritoriją (2022 m. duomenimis) bei išvedus vidurkį, rajone turi būti 4,8 ugniagesių komandos, t. y. 5. Tiek ugniagesių komandų rajone šiuo metu ir yra.

Priešgaisrinės apsaugos ir gelbėjimo departamento prie VRM normatyviniuose dokumentuose savivaldybių priešgaisrinių tarnybų ugniagesių komandoms yra iškeltas uždavinys – užtikrinti tinkamą ugniagesių komandų parengtį, t. y dirbti pamainoje po 2 ugniagesius, bei pagal galimybes telkti savanorius ugniagesius. Problema yra ta, kad trūkstant tinkamo finansavimo sudėtinga užtikrinti pilnavertį ugniagesių komandų darbą. Ugniagesiams gelbėtojams keliami vis didesni reikalavimai ir plečiamos jų funkcijos, tačiau jos nėra adekvačios darbo užmokesčiui. Todėl mažėja darbuotojų motyvacija dirbti menkai apmokamą ir pavojingą sveikatai bei gyvybei darbą. Tarnyboje jau dabar yra įžvelgiama jaunesnio amžiaus darbuotojų problema.

**XII. SIEKIAMYBĖS IR UŽDAVINIAI**

1. Užtikrinti Jurbarko rajono priešgaisrinės tarnybos nuolatinę parengtį ir racionalų lėšų panaudojimą.

2. Palaipsniui naujinti esamą gaisriniuose automobiliuose priešgaisrinį inventorių ir įrangą. Inventorių papildyti naujomis priemonėmis.

3. Spręsti klausimą dėl Eržvilko ugniagesių komandos pastato rekonstrukcijos.

4. Ieškoti galimybių Juodaičių ugniagesių komandos pastate įrengti sanitarinį mazgą.

5. Siekti, kad būtų atnaujinamas gaisrinių automobilių parkas.

6. Bendradarbiauti su Priešgaisrinės apsaugos ir gelbėjimo departamentu prie VRM, Kauno priešgaisrinės gelbėjimo valdybos Jurbarko priešgaisrine gelbėjimo tarnyba, Jurbarko savivaldybės administracija ir seniūnijomis, bendruomeninėmis organizacijomis, kitomis savivaldybės įstaigomis ir įmonėmis, sprendžiant priešgaisrinės saugos klausimus.

7. Skatinti ir remti darbuotojų profesinį tobulėjimą, kurti dalykinę darbinę atmosferą ir kultūringą tarpusavio bendravimą.

Viršininkas Vaidas Vaičiukynas